(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΕ΄

Παρασκευή 25 Μαΐου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Β. Γιόγακα, Α. Χριστοδουλοπούλου και Κ. Ζουράρη, σελ.
2. Ανακοινώνεται ότι τη συνεδρίαση παρακολουθούν μαθητές από το 8ο Δημοτικό Σχολείο Πετρούπολης και από το 1ο Δημοτικό Σχολείο Βρουτάδων Χίου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
α) Προς τον Υπουργό Ψηφιακής Πολιτικής, Τηλεπικοινωνιών και Ενημέρωσης με θέμα "Κατασκευή ψευδών ειδήσεων (fake news) με τη συμμετοχή Ελλήνων αξιωματούχων και την αρωγή κρατικών ΜΜΕ", σελ. β) Προς τον Υπουργό Περιβάλλοντος και Ενέργειας:
 i. με θέμα: "Κόβουν το ρεύμα στους ΤΟΕΒ - Εκβιάζουν τους αγρότες", σελ.
 ii. με θέμα: "Τροποποίηση του άρθρου 59 του Ν. 4512/2014 (ΦΕΚ 5 Α’ /17-01-2018) και ανάληψη νομοθετικής πρωτοβουλίας για τους χώρους απόληψης υλικών από φυσικές αποθέσεις στον Ν. Έβρου", σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεων Διαρκών Επιτροπών:
i. Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων "Κύρωση της Συμφωνίας μεταξύ του Εκπαιδευτικού, Επιστημονικού και Πολιτιστικού Οργανισμού των Ηνωμένων Εθνών (UNESCO) και της Κυβέρνησης της Ελληνικής Δημοκρατίας αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων στο Αριστοτέλειο Πανεπιστήμιο Θεσσαλονίκης, ως Κέντρου Κατηγορίας 2 υπό την Αιγίδα της UNESCO", σελ.
 ii. Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Οικονομίας και Ανάπτυξης "Τροποποίηση του ν.3190/1955 περί Εταιριών Περιορισμένης Ευθύνης και άλλες διατάξεις", σελ.

ΠΡΟΕΔΡΕΥΩΝ
ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.

Β. Επί των επικαίρων ερωτήσεων:
ΔΗΜΟΣΧΑΚΗΣ Α. , σελ.
ΜΑΝΙΑΤΗΣ Ι. , σελ.
ΠΑΠΑΘΕΟΔΩΡΟΥ Θ. , σελ.
ΠΑΠΠΑΣ Ν. , σελ.
ΣΤΑΘΑΚΗΣ Γ. , σελ.

Γ. ΠΑΡΕΜΒΑΣΕΙΣ:
ΜΠΑΡΚΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΕ΄

Παρασκευή 25 Μαΐου 2018

Αθήνα, σήμερα στις 25 Μαΐου 2018, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη συζήτηση των επικαίρων ερωτήσεων επιτρέψτε μου να ανακοινώσω προς το Σώμα τα εξής:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων: «Κύρωση της Συμφωνίας μεταξύ του Εκπαιδευτικού, Επιστημονικού και Πολιτιστικού Οργανισμού των Ηνωμένων Εθνών (UNESCO) και της Κυβέρνησης της Ελληνικής Δημοκρατίας αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων στο Αριστοτέλειο Πανεπιστήμιο Θεσσαλονίκης, ως Κέντρου Κατηγορίας 2 υπό την Αιγίδα της UNESCO».

Επίσης, η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Οικονομίας και Ανάπτυξης: «Τροποποίηση του ν.3190/1955 περί Εταιριών Περιορισμένης Ευθύνης και άλλες διατάξεις».

Κυρίες και κύριοι συνάδελφοι, ο Βουλευτής κ. Βασίλειος Γιόγιακας ζητεί άδεια ολιγοήμερης απουσίας στο εξωτερικό από 18 Ιουνίου έως 20 Ιουνίου 2018.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Επίσης, η Βουλευτής κ. Αναστασία Χριστοδουλοπούλου ζητεί άδεια ολιγοήμερης απουσίας στο εξωτερικό από 25 Μαΐου έως 26 Μαΐου 2018.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Τέλος, ο Βουλευτής κ. Κωνσταντίνος Ζουράρις ζητεί άδεια ολιγοήμερης απουσίας από 25 Ιουνίου έως 29 Ιουνίου 2018.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς επιτρέψτε μου να σας ανακοινώσω τις επίκαιρες ερωτήσεις, για τις οποίες υπάρχει η σχετική επιστολή από τον Γραμματέα της Κυβέρνησης, που δεν θα συζητηθούν.

Η τρίτη με αριθμό 1544/24-4-2018 επίκαιρη ερώτηση δεύτερου κύκλου του Βουλευτή Λέσβου της Νέας Δημοκρατίας κ. Χαράλαμπου Αθανασίουπρος τον Υπουργό Μεταναστευτικής Πολιτικής, σχετικά με τη λήψη μέτρων προκειμένου να αποσυμφορηθούν τα νησιά του Ανατολικού Αιγαίου και ιδιαίτερα η Λέσβος με τη μεταφορά των μεταναστών στην Ηπειρωτική Ελλάδα, δεν θα συζητηθεί μετά από συνεννόηση του αρμοδίου Υπουργού και του Βουλευτή.

Η τρίτη με αριθμό 1671/21-5-2018 επίκαιρη ερώτηση πρώτου κύκλου του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ.Δημητρίου Καμμένου προς τον Υπουργό Παιδείας, Έρευνας και Θρησκευμάτων,με θέμα: «Ποιήματα μίσους από παιδιά της μειονότητας σε τελετή στην Ξάνθη», δεν θα συζητηθεί λόγω κωλύματος του αρμοδίου Υπουργού, ο οποίος θα βρίσκεται στο εξωτερικό.

Η τέταρτη με αριθμό 1660/17-5-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Παιδείας, Έρευνας και Θρησκευμάτωνμε θέμα: « δημοκρατικής εκπροσώπησης φοιτητών στο ΕΑΠ», δεν θα συζητηθεί λόγω κωλύματος του Υπουργού Παιδείας, θα βρίσκεται στο εξωτερικό.

Η πέμπτη με αριθμό 1640/15-5-2018 επίκαιρη ερώτηση δεύτερου κύκλου της Βουλευτού Επικρατείας της Νέας Δημοκρατίας κ. Νίκης Κεραμέωςπρος τον ΥπουργόΠαιδείας, Έρευνας και Θρησκευμάτων,με θέμα: «Έχει τελικά κάποιο σχέδιο η Κυβέρνηση για τον τρόπο εισαγωγής στην τριτοβάθμια εκπαίδευση;», δεν θα συζητηθεί λόγω κωλύματος του Υπουργού Παιδείας. Αιτία απουσία στο εξωτερικό.

Η έκτη με αριθμό 1618/8-5-2018 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλουπρος τον ΥπουργόΠαιδείας, Έρευνας και Θρησκευμάτων,με θέμα: «Προβλήματα του τμήματος Αρχιτεκτονικής του Πανεπιστημίου Πατρών», δεν θα συζητηθεί λόγω κωλύματος του Υπουργού Παιδείας. Αιτία απουσία στο εξωτερικό.

Η τέταρτη με αριθμό 1589/3-5-2018 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης,με θέμα: «Ελεγχόμενη χωροθέτηση των θερμοκηπίων παραγωγής και της μεταποιητικής μονάδας επεξεργασίας και παραγωγής τελικών προϊόντων φαρμακευτικής κάνναβης», δεν θα συζητηθεί λόγω κωλύματος του Αναπληρωτού Υπουργού Οικονομίας και Ανάπτυξης κ. Αλεξάνδρου Χαρίτση.

Η πρώτη με αριθμό 4297/12-3-2018 ερώτηση των κύκλου των αναφορών και ερωτήσεων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρράπρος τον ΥπουργόΟικονομίας και Ανάπτυξης,σχετικά με τις προθέσεις της Κυβέρνησης των ΗΠΑ να επιβάλλει εισαγωγικούς δασμούς και τις επιπτώσεις του μέτρου στις ελληνικές εξαγωγές, δεν θα συζητηθεί λόγω κωλύματος του Αναπληρωτού Υπουργού Οικονομίας και Ανάπτυξης κ. Αλεξάνδρου Χαρίτση.

Η πρώτη με αριθμό 1674/21-5-2018 επίκαιρη ερώτηση πρώτου κύκλου του Βουλευτή Λασιθίου της Νέας Δημοκρατίας κ. Ιωάννη Πλακιωτάκηπρος τον Υπουργό Ναυτιλίας και Νησιωτικής Πολιτικής, με θέμα: «Αξιοποίηση χρηματοδοτήσεων από ταμεία Ε.Ε. για την προμήθεια νέων σκαφών του Λιμενικού Σώματος – Ελληνικής Ακτοφυλακής για την ενίσχυση της επιτήρησης των θαλασσίων συνόρων, την αποτελεσματική έρευνα και διάσωση και την καταπολέμηση του εγκλήματος στη θάλασσα», δεν θα συζητηθεί λόγω κωλύματος του Υπουργού Ναυτιλίας και Νησιωτικής Πολιτικής, κ. Κουρουμπλή.

Αρχίζουμε τη συζήτηση με τη δεύτερη με αριθμό 1692/22-5-2018 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρουπρος τον Υπουργό Ψηφιακής Πολιτικής, Τηλεπικοινωνιών και Ενημέρωσης,με θέμα: «Κατασκευή ψευδών ειδήσεων (fake news) με τη συμμετοχή Ελλήνων αξιωματούχων και την αρωγή κρατικών ΜΜΕ».

Στην ερώτηση θα απαντήσει ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νικόλαος Παππάς, ο οποίος είναι παρών.

Κύριε Παπαθεοδώρου έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε, κύριοι Υπουργοί.

Η ερώτησή μου, κύριε Υπουργέ, αναφέρεται σε ένα περιστατικό, το οποίο έλαβε χώρα στις 17 Σεπτεμβρίου 2016 κατά τη διάρκεια της παραμονής σας στη Νέα Υόρκη και εμπλέκει δύο Έλληνες δημοσιογράφους, έναν σύμβουλό σας, το ΑΠΕ και τις αμερικανικές αρχές.

Επειδή τα ερωτήματα που ανακύπτουν είναι πολλά και μοιάζουν να παραπέμπουν σε fake news, οι απαντήσεις σας νομίζω ότι είναι αναγκαίες και θα βοηθήσουν να διασκεδάσουμε κάποιες εντυπώσεις που έχουν δημιουργηθεί.

Παράθεση των γεγονότων θα κάνω χωρίς αξιολογικές κρίσεις.

Στις 17 Σεπτεμβρίου ζητείται από την ελληνική αποστολή στην υπηρεσία Διπλωματικής Ασφάλειας του Υπουργείου Εξωτερικών των Ηνωμένων Πολιτειών να ελέγξει δύο Έλληνες δημοσιογράφους που παραμένουν στον χώρο του καφέ και εστιατορίου στο ξενοδοχείο που είχατε καταλύσει. Οι αμερικανικές υπηρεσίες κάνουν την εξακρίβωση στοιχείων, οι δημοσιογράφοι αναγνωρίζονται από την ασφάλεια της ελληνικής αποστολής και το συμβάν θεωρείται λήξαν. Εντύπωση προκαλεί η συνέχεια στην Ελλάδα, όπως αναμεταδίδεται.

Το ΑΠΕ με τηλεγράφημά του, κύριε Υπουργέ, στις 18 Σεπτεμβρίου στις 21.06΄ ανακοινώνει ότι οι δύο Έλληνες δημοσιογράφοι συνελήφθησαν στη Νέα Υόρκη για πλαστογραφία, ενώ με νεότερο τηλεγράφημά του στις 23.35΄ ώρα Ελλάδας, φιλοξενεί δηλώσεις σας για «τεράστια ευθύνη για αυτούς που τους έβαλαν να το κάνουν», δηλαδή για την αθλιότητα της πλαστογραφίας και ίσως του όποιου ρεπορτάζ γινόταν για τις δραστηριότητες των κυβερνητικών στελεχών.

Καταθέτω στα Πρακτικά και τα δύο τηλεγραφήματα του ΑΠΕ, γιατί έχει σημασία να δείτε πώς συμπληρώνονται και με τις δικές σας δηλώσεις.

(Στο σημείο αυτό ο Βουλευτής κ. Θεόδωρος Παπαθεοδώρου καταθέτει για τα Πρακτικά τα προαναφερθέντα τηλεγραφήματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην Ελλάδα η είδηση θεωρείται σοβαρή, όλα τα μέσα την αναμεταδίδουν, επικρίνοντας τη «δημοσιογραφία της περούκας», που πάντως δεν φαίνεται να είχε χρησιμοποιηθεί από τους δύο δημοσιογράφους κατά τη σύλληψή τους.

Στις 20 και 27 Σεπτεμβρίου ο σύμβουλός σας δίνει συνέντευξη στην εφημερίδα «Η ΑΥΓΗ» και αρθρογραφεί και στην εφημερίδα «ΤΟ ΧΩΝΙ» για το πόσο ζεστά έχουν πάρει οι αμερικανικές αρχές αυτή τη σοβαρή υπόθεση, για τις καταθέσεις που έχουν δοθεί από Έλληνες διπλωμάτες, την προοπτική άσκησης ποινικών διώξεων σε αυτή την ύποπτη υπόθεση, που ίσως να κρύβονται πίσω από τη φαινομενικά ανώδυνη πλαστογραφία υπογραφής απόδειξης αξίας 15,24 δολαρίων άλλα πράγματα.

Σας καταθέτω, επίσης, και τα δύο αυτά δημοσιεύματα των εφημερίδων «Η ΑΥΓΗ» και «ΤΟ ΧΩΝΙ».

(Στο σημείο αυτό ο Βουλευτής κ. Θεόδωρος Παπαθεοδώρου καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, οι δύο Έλληνες δημοσιογράφοι απολύονται από τα κανάλια και τις εφημερίδες που δούλευαν, τα περισσότερα μέσα τούς επικρίνουν για τον τρόπο που ασκούν τα καθήκοντά τους και μέχρι τα μέσα Οκτωβρίου στην Ελλάδα συζητάμε για ποιο πράγμα; Για τις διώξεις των αμερικανικών αρχών που βρίσκονται σε εξέλιξη.

Κύριε Υπουργέ, η ερώτηση είναι πάρα πολύ απλή: Τι από όλα αυτά είναι αλήθεια και τι από όλα αυτά μπορούν να θεωρηθεί ότι είναι fake news, δηλαδή κατασκευασμένες ειδήσεις;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Με μια σχετική άνεση, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα προσπαθήσω, κύριε Πρόεδρε, να είμαι μέσα στον χρόνο.

Κύριε Παπαθεοδώρου, ειλικρινά πιστεύω ότι αδικείται και τον εαυτό σας και εμένα που Παρασκευή στον κοινοβουλευτικό έλεγχο καλούμαστε να συζητήσουμε αυτό το πράγμα. Το Υπουργείο μας έχει πολλές δράσεις. Θα μπορούσατε πραγματικά να με «ανακρίνετε» για το πώς ασκούμε την πολιτική μας, το οποίο κάνετε πάρα πολύ συχνά, γιατί έτσι λειτουργεί η δημοκρατία.

Τώρα, μας φέρνετε στη Βουλή να απαντήσουμε για ποιο πράγμα; Για το αν μεταμφιέστηκαν οι κύριοι και μας ακολουθούσαν στη Νέα Υόρκη; Το έχουν ομολογήσει. Για το εάν πλαστογράφησαν την υπογραφή ανθρώπου που τότε ήταν συνεργάτης μου; Το έχουν ομολογήσει. Για το εάν κρατήθηκαν από τις αμερικανικές αρχές; Διότι αυτά τα πράγματα είναι πολύ σοβαρά. Εντοπίστηκαν άνθρωποι να παρακολουθούν μέλη ξένης αποστολής. Αυτό έκαναν. Δεν το έχουν αμφισβητήσει ούτε οι ίδιοι. Ειλικρινά, δεν καταλαβαίνω το περιερχόμενο της ερώτησης.

Κρατήθηκαν, λοιπόν, από τις αμερικάνικες αρχές, οι τελευταίες με ρώτησαν αν πρέπει και θέλω να κινηθώ νομικά και απάντησα ότι δεν θα το κάνω, διότι είμαι Υπουργός και επί του Τύπου και δεν το θεωρώ δέον να κινούμαι νομικά εναντίον δημοσιογράφων. Θεωρώ ότι ήταν μεγάλη απρέπεια αυτό που έκαναν και μάλιστα ήμουν και προσεκτικός στη δήλωσή μου και τους έδωσα και μία διέξοδο, είπα ότι κάποιοι τους έβαλαν να το κάνουν.

Από κει και πέρα, πραγματικά μου κάνει εντύπωση που αυτό αποτελεί αντικείμενο κοινοβουλευτικού ελέγχου. Με εκπλήσσει ειλικρινώς. Είναι πράγματα τα οποία έχουν παραδεχτεί οι ίδιοι. Δεν βρέθηκε μέσο ενημέρωσης εδώ να πει ότι «καλώς έκαναν». Δεν βρέθηκε. Και ερχόμαστε τώρα, δύο χρόνια μετά, στο πλαίσιο του κοινοβουλευτικού ελέγχου να ερωτηθώ τι; Αν μας παρακολουθούσαν; Έχουν απαντήσει οι ίδιοι. «Έκαναν», λέει, «μεγάλες αποκαλύψεις». Περιμένανε να πάμε σε ακριβά εστιατόρια για να φάμε. Δεν συνέβη τίποτα τέτοιο.

Έχει εξαιρετικά και φθηνά ελληνικά εστιατόρια, κύριε Πρόεδρε, η Νέα Υόρκη, από Έλληνες της διασποράς, στα οποία απολαύσαμε φθηνό και πολύ καλό φαΐ. Περίμεναν να δουν να κάνουμε ακριβά ψώνια. Έχουν παρέλθει, όμως, αυτές οι ημέρες, κύριε Παπαθεοδώρου.

Και να σας πω κάτι; Επειδή οι συγκεκριμένοι δεν είναι πρώτη φορά που το κάνουν, θα σας έλεγα να συζητήσετε λίγο με την κ. Άννα Διαμαντοπούλου, που είναι στέλεχος του κόμματός σας και να τη ρωτήσετε για την αντίστοιχη εμπειρία που είχε.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Είναι σε άλλο κόμμα.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ωραία.

Ας πούμε, λοιπόν, από τώρα ότι θα ξαναβρεθούμε την άλλη Παρασκευή να συζητήσουμε κάτι σοβαρότερο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Παπαθεοδώρου, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Υπουργέ, χαίρομαι που δεν το θεωρείτε σοβαρό και χαίρομαι που είστε τόσο ανοικτός στον κοινοβουλευτικό έλεγχο, γιατί από ό,τι θυμάμαι, δέκα φορές είχα καταθέσει την ερώτηση για το ποιος πλήρωνε τον Άρη Δαβαράκη, ο οποίος έλεγε ότι τα χρήματα έρχονταν από τον λογαριασμό σας και δεν είχατε έρθει να απαντήσετε.

Θα πάμε, όμως, σε αυτό. Εμένα δεν με πειράζει τι έκαναν οι δημοσιογράφοι, εάν άσκησαν με τον τρόπο τους σωστή δημοσιογραφία ή εάν σεβάστηκαν τη δεοντολογία. Με ενδιαφέρει πάρα πολύ το πώς από κυβερνητικές πηγές αναμεταδίδουμε στην Ελλάδα το αν υπήρχαν συλλήψεις ή όχι.

Το γελοίο της υπόθεση -έχετε δίκιο- είναι το εξής. Η ελληνική αποστολή φαίνεται να έχει ζητήσει επισήμως από τις αμερικανικές αρχές την απαγγελία κατηγοριών εναντίον Ελλήνων δημοσιογράφων χωρίς διαπιστωμένο αδίκημα. Είπατε προηγουμένως ότι «κρατήθηκαν». Είναι καλύτερο από αυτό το οποίο έγραφε το ΑΠΕ, δηλαδή ότι «συνελήφθησαν». Ούτε κρατήθηκαν ούτε συνελήφθησαν. Αυτό, όμως, αποδεικνύεται από έγγραφα. Έτσι δεν είναι;

Αυτό, λοιπόν, που μας ενδιαφέρει είναι με την εγκυρότητα του ΑΠΕ, αλλά και την εγκυρότητα των κυβερνητικών κύκλων, στους οποίους είχε αναφερθεί, για συλλήψεις, αδικήματα πλαστογραφίας μεταμφιεσμένων δημοσιογράφων -είναι αυτά τα οποία λέτε- ενώ η ελληνική αποστολή, κύριε Υπουργέ, από τις 18 Σεπτεμβρίου, δηλαδή από την επόμενη μέρα, είχε την απάντηση των αμερικανικών αρχών. Άρα κάποιος έλεγε συνειδητά ψέματα ή εσείς λάβατε την απάντηση ότι κανένας δεν συνελήφθη, ότι έγινε εξακρίβωση στοιχείων και από εκεί και πέρα οι άνθρωποι κυκλοφορούσαν ελεύθεροι.

Αυτό που με ενδιαφέρει εμένα δεν είναι εάν έκαναν καλά τη δουλειά τους ή εάν υπέγραφαν δεξιά και αριστερά. Με ενδιαφέρει πώς από μια πηγή κυβερνητική βγαίνει στην Ελλάδα ότι συνελήφθησαν δημοσιογράφοι και πώς εμφανίζεται στην αμερικανική, πλέον, πλευρά η ελληνική αποστολή να ζητά τη σύλληψη των δημοσιογράφων, «pressing charges», δηλαδή απαγγελία κατηγοριών.

Αυτό, λοιπόν, έχει σημασία, εάν η ελληνική αποστολή, στην οποία συμμετείχατε, ζήτησε από την πρώτη κιόλας στιγμή να προσαχθούν και δεν προσήχθησαν οι συγκεκριμένοι δημοσιογράφοι.

Αυτό που με πειράζει, κύριε Υπουργέ, είναι και κάτι άλλο και έχει πολύ μεγάλη σημασία. Ξέρετε πότε βγήκαν όλα αυτά; Θα είμαι στον χρόνο μου ακριβής, κύριε Πρόεδρε. Βγήκαν όταν το Κέντρο Ξένων Ανταποκριτών του Υπουργείου Εξωτερικών των ΗΠΑ, αυτοί δηλαδή που είναι διαπιστευμένοι στο Υπουργείο Εξωτερικών στην υπόθεση αυτή, ζήτησε, τόσο από την Υπηρεσία Διπλωματικής Ασφάλειας του Υπουργείου Εξωτερικών όσο και από την Αστυνομία της Νέας Υόρκης, βεβαίωση για το εάν υπήρξε γεγονός, εάν υπήρξε αδίκημα και πώς η Αστυνομία χειρίστηκε αυτό το αδίκημα.

Ξέρετε ποια ήταν η απάντηση; Η επίσημη απάντηση των αμερικανικών αρχών, που την είχατε και εσείς, ήταν: «Ειδικοί εκπρόσωποι της Διπλωματικής Υπηρεσίας Ασφαλείας του Υπουργείου Εξωτερικών των ΗΠΑ δεν συνέλαβαν τους δημοσιογράφους, στις 17 Σεπτεμβρίου 2016, στο ξενοδοχείο Westin της Νέας Υόρκης κατά τη διάρκεια της συνόδου των Ηνωμένων Εθνών. Σας παραπέμπουμε στην Αστυνομία της Νέας Υόρκης να επιβεβαιώσετε ότι τα δύο άτομα δεν συνελήφθησαν από την Αστυνομία της Νέας Υόρκης».

Άρα ποιος ήταν αυτός ο οποίος κατασκεύασε την είδηση στην Ελλάδα; Γιατί το ΑΠΕ με δύο συνεχή του τηλεγραφήματα, τα οποία προέρχονται από κυβερνητικές πηγές, όπως λέει -δεν το λέω εγώ αυτό- αναμεταδίδει αυτά τα πράγματα στην Ελλάδα; Και το ερώτημα είναι: γιατί η ελληνική αποστολή ζήτησε να απαγγελθούν κατηγορίες; Διότι, αυτό, κύριε Υπουργέ, εμφανίζεται στις απαντήσεις του Υπουργείου Εξωτερικών, όπου λέει ότι η Αστυνομία της Νέας Υόρκης χειρίζεται το αίτημα της ελληνικής αποστολής να απαγγελθούν κατηγορίες εναντίον των δύο δημοσιογράφων.

Αυτή είναι η αλήθεια. Αφήστε τους δύο δημοσιογράφους. Απαντήστε μου σε αυτό και εγώ θα είμαι ικανοποιημένος.

**ΠΡΟΕΔΡΕΥΩΝ (Νικήτας Κακλαμάνης):** Νομίζω ότι ο Υπουργός έχει ήδη απαντήσει, να μας πει το σκεπτικό του βέβαια.

Τον λόγο έχει ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νικόλαος Παππάς.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής Τηλεπικοινωνιών και Ενημέρωσης):** Επαναλαμβάνω, λοιπόν, ότι η πλαστοπροσωπία έγινε. Πήγαν και υπέγραψαν σε απόδειξη του ξενοδοχείου με όνομα συνεργάτη μου. Το είχαν ξανακάνει με συνεργάτιδα της κ. Διαμαντοπούλου. Αυτό είναι το πρώτο.

Δεύτερον, χαίρομαι που δεν αμφισβητείτε τα γεγονότα, ότι οι άνθρωποι αυτοί μεταμφιέστηκαν και είχαν σκοπό να παρακολουθήσουν και παρακολουθούσαν.

Άρα, λοιπόν, και τα γεγονότα είναι ακριβή και χαίρομαι -επιτρέψτε μου να διαβλέψω- την προσπάθειά σας να αποστασιοποιηθείτε και από αυτή την πρακτική. Την καλωσορίζω, λοιπόν. Από εκεί και πέρα πολύ φοβάμαι ότι δεν έχω να προσθέσω τίποτα άλλο. Τα γεγονότα μιλάνε από μόνα τους. Αυτοί οι άνθρωποι μεταμφιέστηκαν για να μας παρακολουθούν. Ας κρίνει ο καθένας αν πρέπει να ασκείται έτσι η δημοσιογραφία, ας κρίνει και ο καθένας αν με τον τρόπο τον δικό σας, κύριε Παπαθεοδώρου, πρέπει να ασκείται και η πολιτική. Διότι εμείς εδώ μέσα στο Κοινοβούλιο πρέπει να αποδεικνύουμε, κύριε Παπαθεοδώρου, ότι αν δεν πρέπει μία φορά να υπάρχει «δημοσιογραφικός εμετός», δεν πρέπει δέκα φορές να υπάρχει και ο «πολιτικός εμετός». Και αυτός είναι ένας πήχης ο οποίος -όπως φαίνεται για μερικούς- είναι πολύ ψηλά για να τον περάσουν.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Υπουργέ.

Προχωρούμε στις επόμενες δύο ερωτήσεις στις οποίες θα απαντήσει ο Υπουργός Περιβάλλοντος και Ενέργειας κ. Γιώργος Σταθάκης, που είναι παρών.

Θα συζητηθεί, λοιπόν, η δεύτερη με αριθμό 1653/15-5-2018 επίκαιρη ερώτηση πρώτου κύκλου του Βουλευτή της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτηπρος τον ΥπουργόΠεριβάλλοντος και Ενέργειας, με θέμα: «Κόβουν το ρεύμα στους ΤΟΕΒ – Εκβιάζουν τους αγρότες».

Κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, θέλω σήμερα να κάνουμε μία συζήτηση με απόλυτη σοβαρότητα, γιατί το θέμα το οποίο αναφέρω στην επίκαιρη ερώτησή μου είναι ίσως το σοβαρότερο θέμα που απασχολεί τους αγρότες όλης της χώρας. Και αναφέρομαι, κύριε Πρόεδρε, στους περίπου τριακόσιες χιλιάδες Έλληνες αγρότες, που είναι οργανωμένοι σε Τοπικούς Οργανισμούς Εγγείων Βελτιώσεων, και για τους οποίους σε όλη σχεδόν την Ελλάδα υπάρχει ένα τεράστιο θέμα. Η αναφορά μου, βέβαια, γίνεται για τους περίπου είκοσι ΤΟΕΒ της Αργολίδας, ενώ σήμερα που μιλάμε εδώ και τέσσερις μέρες έχει κόψει το ρεύμα η ΔΕΗ σε όλα τα αντλιοστάσια -επαναλαμβάνω- και κινδυνεύει με απόλυτη καταστροφή όλη η παραγωγή, βερίκοκο, πορτοκάλι, κηπευτικά, τα πάντα.

Πού βρισκόμαστε και γιατί φτάσαμε εδώ; Θα σας διαβάσω, κύριε Υπουργέ -και θα ήθελα την ερμηνεία σας- τρείς αριθμούς. Το 2013 ο ΓΟΕΒ Αργολίδας χρωστούσε στη ΔΕΗ 420.000 ευρώ, το 2014 χρωστούσε στη ΔΕΗ 403.000. Το 2015 εκτινάσσεται το χρέος και διπλασιάζεται στις 800.000 ευρώ, το 2016 στις 1.200.000 ευρώ και το 2017 στα 2.060.000 ευρώ. Από τις 400.000 ευρώ χρέος του 2013 και 2014 φτάσαμε το 2017 σε χρέος 2.060.000 ευρώ. θα ήθελα μία πρώτη ερμηνεία από εσάς, κύριε Υπουργέ.

Τώρα θα ήθελα να καταθέσω και μία πρόταση, γιατί εμείς είμαστε σοβαρό κόμμα, δεν λειτουργούμε ως Αντιπολίτευση όπως λειτουργούσε ο ΣΥΡΙΖΑ όταν ήταν αντιπολίτευση. Η πρότασή μου έχει τέσσερα σκέλη.

Αυτή τη στιγμή, κύριε Πρόεδρε, στη μία η ώρα θα υπάρξουν ασφαλιστικά μέτρα που έχουν καταθέσει οι αγρότες της Αργολίδας, προκειμένου να επανέλθει το ρεύμα και να ομαλοποιηθεί η καλλιέργεια.

Έχει τέσσερα σκέλη, διαβάζω τους τίτλους και ζητώ κύριε Υπουργέ, την άποψή σας.

Πρώτον, η προκαταβολή του 30% που ζητάει η ΔΕΗ να τους δώσει τη δυνατότητα να έχει έναν μήνα παράταση, έτσι ώστε να τρέξει το νερό και να αρχίσουν οι καλλιέργειες να μην καταστραφούν.

Δεύτερον, να δοθούν πολλές δόσεις όχι μόνο είκοσι τέσσερις, όπως το αντίστοιχο που κάνουμε στα κόκκινα δάνεια τις εκατό δόσεις, το αντίστοιχο να δώσει η ΔΕΗ και για τους τριακόσιες χιλιάδες περίπου αγρότες της Ελλάδας. Εμένα με αφορούν οι περίπου δώδεκα χιλιάδες της Αργολίδας.

Τρίτη πρόταση: Να συνδεθεί η πολιτική τής ΔΕΗ στο πότε πρέπει ή θέλει να κόψει το ρεύμα στους αγρότες και όχι, με το πότε οι αγρότες παίρνουν τις αποζημιώσεις τους από τις καταστροφές ή τις επιδοτήσεις για τα επιδοτούμενα προϊόντα.

Δεν γίνεται η πολιτεία να καθυστερεί δυόμισι χρόνια να τους δώσει την αποζημίωση όταν έπεσε χιόνι ή χαλάζι και αντίστοιχα το κράτος με το άλλο χέρι ως το 51% της ΔΕΗ να τους λέει, «φέρτε τα τώρα», όταν δεν τους έχει δώσει την αποζημίωση».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το τέταρτο σκέλος –και ευχαριστώ για την ανοχή σας, κύριε Πρόεδρε- της πρότασής μου είναι να διασφαλίσουμε απολύτως –και θα ήθελα τη δέσμευσή σας- ότι δεν θα υπάρξει για το επόμενο χρονικό διάστημα αύξηση της τιμής του ηλεκτρικού ρεύματος για τους αγρότες. Γιατί, η πρόσφατη μελέτη της «McKENZIE» για τη ΔΕΗ μάς είπε ότι υπάρχει και ένα τέτοιο σενάριο, προκειμένου να αντιμετωπιστούν τα τεράστια οικονομικά, χρηματοοικονομικά προβλήματα που αντιμετωπίζει η ΔΕΗ.

Στη δευτερολογία μου θα επανέλθω με την ολοκλήρωση μιας, επίσης, θετικής πρότασης και θα ήθελα να ακούσω την άποψη του Υπουργού.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός. Θα έχετε και εσείς μια σχετική άνεση χρόνου.

Ορίστε, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Στο συγκεκριμένο θέμα νομίζω ότι πρέπει να συμφωνήσουμε πως όλοι οι ΤΟΕΒ δεν είναι ίδιοι. Επαναλαμβάνω όλοι οι ΤΟΕΒ δεν είναι ίδιοι!

Υπάρχουν συσσωρευμένα χρέη από 40 μέχρι 50 εκατομμύρια ευρώ από τους ΤΟΕΒ και άλλα τόσα από μεμονωμένους αγρότες. Θα ήθελα να υπογραμμίσω ότι τα χρέη αυτά είναι τριών κατηγοριών. Είναι χρέη κακοδιαχείρισης προηγούμενων ετών. Άρα έχουμε ΤΟΕΒ που πληρώνουν κανονικά τη ΔΕΗ από ένα χρονικό σημείο και πέρα με νέες διοικήσεις. Έχουν, όμως, συσσωρευμένο χρέος από παλαιότερες κακοδιαχειρίσεις, το οποίο δεν μπορούν να το διαχειριστούν.

Η απάντηση σε αυτό το ερώτημα είναι απλή. Η ΔΕΗ καλείται να εξαντλήσει, εφόσον πρόκειται για διοικήσεις αξιόπιστες, όλες τις δυνατότητες που έχει, για να καλύψει τα παλιά χρέη των ΤΟΕΒ με το μάξιμουμ των δυνατοτήτων της. Έχω τη βεβαιότητα και ισχυρά στοιχεία ότι η ΔΕΗ κάνει ρυθμίσεις σε αυτή την περίπτωση και πέρα των είκοσι τεσσάρων δόσεων. Υπάρχουν περιθώρια. Έχουν γίνει ρυθμίσεις και με σαράντα ή πενήντα δόσεις.

Έχουμε και μια δεύτερη κατηγορία ΤΟΕΒ. Μια μεγάλη μερίδα αγροτών πληρώνει τις υποχρεώσεις της. Μια άλλη μερίδα δεν πληρώνει τις υποχρεώσεις της. Σε αυτή την περίπτωση με κάποιον τρόπο πρέπει να διασφαλιστεί η ομαλή λειτουργία και η υπεράσπιση των δικαιωμάτων των αγροτών οι οποίοι είναι τυπικοί στις υποχρεώσεις τους, έναντι αυτών που συστηματικά δεν πληρώνουν.

Και στον τομέα αυτό νομίζω ότι η ΔΕΗ έχει κάνει επαφές με τους ΤΟΕΒ. Προσπαθεί να βρει λύσεις στη συγκεκριμένη περίπτωση, τηρώντας πιο κοντά την ιδέα τού κατά πόσο είναι συνεπείς στις ρυθμίσεις που έχουν γίνει ήδη από τα προηγούμενα χρόνια, δηλαδή το 2016, το 2017 ή το τρέχον έτος.

Και έχουμε και μια τρίτη κατηγορία ΤΟΕΒ απόλυτα προβληματική, η οποία όχι μόνο δεν πληρώνει τη ΔΕΗ αλλά υπάρχουν και σημαντικά θέματα ατασθαλιών. Δυστυχώς κάποιοι από αυτούς τους ΤΟΕΒ είναι στην περιοχή σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και έρχομαι τώρα στην Αργολίδα. Έξι ΤΟΕΒ αυτή τη στιγμή στην Αργολίδα χρωστούν 2,7 εκατομμύρια ευρώ. Οι δύο έχουν προχωρήσει σε συμφωνία. Οι υπόλοιποι δεν έρχονται σε ουσιαστικό και παραγωγικό διάλογο με τη ΔΕΗ. Συνεπώς χωρίς διάλογο, χωρίς σοβαρή συζήτηση δεν υπάρχει περίπτωση να υπάρξει λύση.

Σε κάποια από αυτές τις περιπτώσεις έχει κοινοποιηθεί και σε εσάς και σε άλλους ο έλεγχος που έγινε από ορκωτούς λογιστές, από συγκεκριμένο γραφείο, οι οποίοι εντόπισαν σοβαρά αδικήματα υπεξαίρεσης, ξεπλύματος χρήματος, φοροδιαφυγής και ούτω καθ’ εξής.

Αυτή η τρίτη και τελευταία κατηγορία, προφανώς, ξεπερνάει και θέλει πλέον διαφορετικού τύπου ρυθμίσεις γι’ αυτή την κατηγορία των ΤΟΕΒ. Υπενθυμίζω ότι ο έλεγχος των ΤΟΕΒ νομοθετικά έχει περάσει στις περιφέρειες.

Εμείς θεωρούμε ότι πρέπει να υπάρξουν λύσεις κατηγοριοποιημένες και άρα, πρώτον, ικανές να στηρίξουν με τη μεγαλύτερη δυνατή ρύθμιση -όσον αφορά τη διάρκεια και τις προκαταβολές που υπονοήσατε για τους ΤΟΕΒ οι οποίοι έχουν κάνει διακανονισμούς- όσους είναι πάρα πολύ εντάξει στους διακανονισμούς που έχουν προηγηθεί και ζητούν βελτιώσεις. Είναι κατανοητό να γίνουν.

Δεύτερον, να επιλύσουμε το πρόβλημα των ΤΟΕΒ -στους οποίους έχουμε άνιση συμπεριφορά αγροτών- το οποίο απαιτεί ειδική ρύθμιση και από τους ΤΟΕΒ και από τους ελεγκτικούς μηχανισμούς και φυσικά από το Υπουργείο Αγροτικής Ανάπτυξης, ώστε να βρούμε έναν τρόπο με τον οποίο οι μη συνεπείς αγρότες να μπορούν να δεσμευτούν ότι θα ικανοποιούν τις ανάγκες τους.

Και στην τρίτη περίπτωση φοβάμαι ότι θα πάμε σε προσωρινές λύσεις, δηλαδή σε ΤΟΕΒ οι οποίοι θα κάνουν προσωρινή συζήτηση, προσωρινές διοικήσεις, εφόσον έχουμε τέτοιας μεγάλη φύσεως νομικά προβλήματα, διοικήσεις οι οποίες θα μπορέσουν να προσέλθουν πλέον στη διαπραγμάτευση, αντί να απέχουν παντελώς απ’ αυτή για τους λόγους που μόλις ανέφερα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, μου αρέσει να βλέπω έναν εκπρόσωπο του ΣΥΡΙΖΑ –εσείς είστε ένας σοβαρός άνθρωπος- να μην απαντά στο βασικό ερώτημα τού τι συνέβη με εκείνο το περίφημο σύνθημα «Δεν πληρώνω», που οδήγησε κάποιους το 1,5 δισεκατομμύριο χρέος στη ΔΕΗ του 2014, να έχει φτάσει στα 3,5 δισεκατομμύρια σήμερα, παρά το γεγονός ότι με διάφορα -σε εισαγωγικά- «κόλπα» γίνεται προσπάθεια από την πλευρά της Κυβέρνησης να αποκρυβεί.

Δεν μου απαντήσατε, βέβαια, στο γιατί νομίζετε ότι για παράδειγμα στον ΓΟΕΒ Αργολίδας είχαμε 400.000 το 2013 και το 2014 και μου είπατε 2.600.000 το 2017.

Τώρα για να ξεκαθαρίσουμε κάτι, εγώ ακούω από τον Υπουργό ότι υπάρχουν έλεγχοι από ελεγκτές και λογιστές, κάτι που επικροτώ και χειροκροτώ. Πρέπει οτιδήποτε υπάρχει ως πόρισμα, να δοθεί άμεσα στη δημοσιότητα. Θα πρέπει να ξέρουν οι αγρότες, ποιοι κακοδιαχειρίστηκαν τα λεφτά της τσέπης τους, γιατί τα πλήρωσαν οι αγρότες αυτά, και να τιμωρηθούν οι διοικήσεις.

Βάζω, όμως, ένα μεγάλο ερώτημα. Καλά, Υπουργέ μου, τριάμισι χρόνια δεν τα βλέπατε; Τώρα ξαφνικά ήρθε ο έλεγχος μετά από τριάμισι χρόνια που κυβερνά ο ΣΥΡΙΖΑ; Εγώ θα ήθελα αυτό να το έχετε κάνει πολύ νωρίτερα.

Όμως, κύριε Πρόεδρε, θέλω να περάσω στο επόμενο ζήτημα της δικής μου δευτερολογίας.

Ξέρετε, κύριε Υπουργέ, εάν δεν υπάρχει πελάτης δεν υπάρχει και πάροχος. Η ΔΕΗ πρέπει να συνειδητοποιήσει ότι ο πελάτης Έλληνας αγρότης, είναι ένας πελάτης που μπορεί να της δώσει καλά έσοδα, που προσπαθεί να είναι συνεπής στις υποχρεώσεις του, παρά το γεγονός ότι τα τελευταία τριάμισι χρόνια αντιμετωπίζει τρομακτικά βάρη από πλευράς ασφαλιστικών εισφορών και φορολογικών εισφορών.

Όμως θα πρέπει να υπάρχει στοιχειώδης απλή λογική, όπως για παράδειγμα, στις τέσσερις προτάσεις που σας ανέφερα νωρίτερα και λυπάμαι να πω ότι δεν άκουσα και στα τέσσερα ζητήματα τη θετική σας απάντηση. Ακούω ότι υπάρχει μια κατεύθυνση στη ΔΕΗ να δίνονται έως και πενήντα δόσεις. Εμείς ζητούμε να υπάρχουν εκατό δόσεις, προφανώς, στις περιπτώσεις εκείνες, όπου υπάρχει φερεγγυότητα απέναντι στον συνομιλητή της ΔΕΗ τον αντίστοιχο ΤΟΕΒ.

Όμως θέλω να μου πείτε και ποιοι ΤΟΕΒ Αργολίδας έχουν αυτό το πρόβλημα που είπατε.

Θέλω να λεχθεί εδώ δημόσια, για να λογοδοτήσουν όσοι έχουν κακοδιαχειριστεί χρήματα του αγρότη της Αργολίδας.

Κύριε Πρόεδρε, θα τελειώσω με μια πρόταση με την οποία νομίζω ότι θα συμφωνήσει ο Υπουργός. Το 2014 εμείς κάναμε μια δομικού χαρακτήρα παρέμβαση, για να διευκολύνουμε τους αγρότες στο ενεργειακό τους κόστος. Το 2014, λοιπόν, νομοθετήσαμε τον λεγόμενο συμψηφισμό ενέργειας. Με άλλα λόγια να μπορούν οι ΤΟΕΒ, και ειδικά οι ΤΟΕΒ, να εγκαταστήσουν μονάδες φωτοβολταϊκών, ώστε να μειώσουν κατά 60% περίπου το ενεργειακό τους κόστος.

Αυτό ήταν μια πολύ σημαντική παρέμβαση, η οποία έπρεπε να έχει συνέχεια. Δυστυχώς επί δύο χρόνια, με τη σημερινή Κυβέρνηση, δεν υπήρχε συνέχεια. Εγώ χαίρομαι που ο σημερινός Υπουργός το προχώρησε και το επεξέτεινε. Το θεωρώ θετικό και το υπερψήφισα τότε ως εισηγητής της Δημοκρατικής Συμπαράταξης. Όμως υπάρχει ένα τεράστιο κενό. Ποιο είναι αυτό το κενό; Πώς βοηθάμε να γίνει πράξη η νομοθεσία, που συμφωνούμε ότι πρέπει να υλοποιήσουμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Υπουργέ, σας λέω ότι ούτε στο δικό σας επιχειρησιακό πρόγραμμα ούτε στο επιχειρησιακό πρόγραμμα του Υπουργείου Αγροτικής Ανάπτυξης ούτε στο επιχειρησιακό πρόγραμμα του Υπουργείου Ψηφιακής Πολιτικής έχει δοθεί μέχρι σήμερα, τουλάχιστον, έστω και 1 ευρώ για τους Έλληνες αγρότες, για τους ΤΟΕΒ. Επαναλαμβάνω ότι έχουμε τετρακόσιους ΤΟΕΒ σε όλη την Ελλάδα, στους οποίους είναι ενταγμένοι τριακόσιες χιλιάδες Έλληνες αγρότες.

Εγώ σας ζητώ να συντονιστείτε ως Κυβέρνηση τα τρία συναρμόδια Υπουργεία. Έχουμε πηγές χρηματοδότησης. Είναι το ΕΣΠΑ, είναι η Ευρωπαϊκή Τράπεζα Επενδύσεων, είναι το πακέτο Γιούνκερ και συνδυάζονται τρεις επιμέρους τομείς ευρωπαϊκών πολιτικών. Είναι η τομεακή πολιτική για ενέργεια και προστασία περιβάλλοντος, είναι η τομεακή πολιτική Κοινή Αγροτική Πολιτική για τους αγρότες, και είναι και η τομεακή πολιτική ψηφιακή οικονομία.

Κύριε Υπουργέ, δεν υπάρχει άλλος τομέας της οικονομίας μας όσο ο αγροτικός τομέας -αυτό που ονομάζουμε πια σύγχρονη ψηφιακή γεωργία, γεωργία ακριβείας- που να μπορεί, πραγματικά, να εξασφαλίσει τόσα πολλά χρήματα, προκειμένου να μειωθεί το ενεργειακό κόστος.

Σας ζητώ, λοιπόν, κύριε Υπουργέ, με πρωτοβουλία δική σας να συνεννοηθείτε, ώστε άμεσα οι ΤΟΕΒ που έχουν τη δυνατότητα να το κάνουν, και οι μεμονωμένοι αγρότες ομάδες αγροτών όταν μπορούν, να εγκαταστήσουν εδώ και τώρα φωτοβολταϊκά, έτσι ώστε να μειωθεί κατά 60% το ενεργειακό κόστος και με αυτόν τον τρόπο να προχωρήσουμε σε ένα άλλο παραγωγικό μοντέλο, με μια γεωργία ποιότητας που θα παράγει ανταγωνιστικά προϊόντα και θα κρατήσει και τον αγρότη στο χωράφι του.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Τώρα το επίμαχο θέμα είναι αν θα πάρουν ρεύμα σήμερα οι ΤΟΕΒ στην Αργολίδα. Το άλλο είναι…

**ΚΩΝΣΤΑΝΤΙΝΟΣ ΜΠΑΡΚΑΣ:** Και όχι μόνο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Και όχι μόνο. Σωστά, κύριε Μπάρκα.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Η απάντηση για το πρώτο θέμα είναι ότι όλοι θα ανοίξουν διάλογο με τη ΔΕΗ τώρα. Δεν υπάρχει άλλη λύση. Υπάρχουν διάφορες σκέψεις για να στηρίξουμε αυτήν την προσπάθεια –επαναλαμβάνω- με διευκολύνσεις κάθε μορφής και είδους, οι οποίες θα κάνουν ρεαλιστική την αντιμετώπιση αυτού του προβλήματος.

Πάμε τώρα στο δεύτερο θέμα που θίξατε. Έχετε δίκιο ότι όταν συζητήσαμε στις ενεργειακές κοινότητες είπαμε ότι πρέπει να βρούμε και χρηματοδοτικά εργαλεία για να το διευκολύνουμε. Η συγκυρία τώρα είναι πολύ καλή. Χθες εξασφαλίσαμε για πρώτη φορά 32 εκατομμύρια από το ΕΣΠΑ για στήριξη των ενεργειακών κοινοτήτων. Θα είναι το πρώτο χρηματοδοτικό εργαλείο για να ξεκινήσει. Και επειδή είναι ένας θεσμός με τεράστια δυναμική και προοπτική, θεωρούμε ότι το έναυσμα αυτό θα δώσει ώθηση και σε πολλούς άλλους, και στους ΤΟΕΒ και στους δήμους και σε ομάδες ιδιωτών, προκειμένου να κινηθούν. Και τότε θα αναζητήσουμε και επιπρόσθετους πόρους. Πάντως, η αρχή έγινε και χαίρομαι ιδιαίτερα που θα προχωρήσει ο πρώτος κύκλος επενδύσεων από ενεργειακές κοινότητες.

**ΙΩΑΝΝΗΣ ΜΑΝΙΑΤΗΣ:** Ρεύμα θα έρθει, κύριε Πρόεδρε, για τους αγρότες της Αργολίδας; Δεν ακούσαμε.

**ΠΡΟΕΔΡΕΥΩΝ (Νικήτας Κακλαμάνης):** Δεν μπορώ να κάνω κάποιου άλλου είδους παρέμβαση.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** …για διάλογο…(δεν ακούστηκε)

**ΙΩΑΝΝΗΣ ΜΑΝΙΑΤΗΣ:** Μα, τι διάλογο; Εδώ καταστρέφεται η παραγωγή.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Ωραία, δεν εννοώ που καταστρέφεται η παραγωγή.

Προχωρούμε στη συζήτηση της πρώτης με αριθμό 1675/21-5-2018 επίκαιρης ερώτησης δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Περιβάλλοντος και Ενέργειας, με θέμα: «Τροποποίηση του άρθρου 59 του ν.4512/2014 (ΦΕΚ 5 Α΄/17-01-2018) και ανάληψη νομοθετικής πρωτοβουλίας για τους χώρους απόληψης υλικών από φυσικές αποθέσεις στον Νομό Έβρου».

Κύριε Δημοσχάκη, έχετε τον λόγο για να αναπτύξετε την επίκαιρη ερώτηση.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, στο πολυνομοσχέδιο της Κυβέρνησης για τη τρίτη αξιολόγηση, στον ν.4512/2018, που ψηφίστηκε τον Ιανουάριο μήνα, στο άρθρο 44 περί λατομείων υιοθετήσατε σχετική πρότασή μου η οποία αφορούσε τις δημοτικές εκτάσεις που αποτελούν ή θα αποτελέσουν λατομικούς χώρους. Με αυτόν τον τρόπο δώσατε λύση -και σας ευχαρίστησα δημόσια- σ’ ένα πρόβλημα που ταλαιπωρούσε τον Δήμο Διδυμοτείχου, αλλά αφορούσε και τον κεντρικό και τον βόρειο Έβρο, κάνοντας όμως μισό το καλό στην περιοχή μου. Για την ιστορία, μάλιστα, θέλω να πω ότι οι κυβερνητικοί Βουλευτές, κύριε Πρόεδρε, της εκλογικής μου περιφέρειας, αντί να χαίρονται με αυτή τη ρύθμιση, έκλαιγαν με κοινές δηλώσεις στα μέσα ενημέρωσης που υιοθετήσατε μια δικαία πρόταση ενός Βουλευτού της Αξιωματικής Αντιπολίτευσης.

Γιατί; Γιατί με την ψήφιση του παραπάνω άρθρου και με το άρθρο 59 που ζητούμε να συμπληρωθεί του ν.4280/2014 δίνεται η δυνατότητα για εξορύξεις αδρανών υλικών, που θα χρησιμοποιηθούν όμως αποκλειστικά και μόνο για τις εργασίες του καθέτου οδικού άξονα της Εγνατίας, στο τμήμα που ήδη αυτή τη στιγμή πραγματοποιείται, από Αρδάνιο, Μάνδρα, μέχρι Ψαθάδες.

Την ίδια ώρα, όμως, έχει εγκριθεί και μια σειρά άλλων έργων στον κεντρικό και βόρειο Έβρο, τα οποία είναι της κατηγορίας του προγράμματος δημοσίων επενδύσεων και λοιπών προγραμμάτων της Ευρωπαϊκής Ένωσης, τα οποία γίνονται είτε με επισπεύδουσα την τοπική περιφέρεια είτε με επισπεύδοντες τους τοπικούς δήμους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για να γίνουν, όμως, αυτά τα έργα, θα πρέπει να εφαρμοστούν οι μελέτες. Οι μελέτες είχαν προβλέψει κατά το παρελθόν ότι η μεταφορά των αδρανών υλικών θα προέρχεται από τα τοπικά λατομεία. Αντιλαμβάνεστε, όμως, ότι τα υπάρχοντα λατομεία λειτουργούν μεταξύ Αλεξανδρούπολης και Κομοτηνής. Από την Αλεξανδρούπολη μέχρι το βόρειο κομμάτι του νομού έχουμε απόσταση εκατόν ενενήντα χιλιομέτρων και η επιβάρυνση για τη μεταφορά επιβαρύνει το έργο, κύριε Πρόεδρε, κατά 25% έως 30%. Αντιλαμβάνεστε όλοι ότι αυτοί οι προϋπολογισμοί, σύμφωνα με τις μελέτες, τίθενται σε κίνδυνο.

Και τι ζητούμε; Ζητούμε την τροποποίηση και τη συμπλήρωση του άρθρου που είπαμε και για τα έργα αυτά και να μπορέσετε να επισπεύσετε, για να λειτουργήσουν όλοι αυτοί οι δημόσιοι χώροι που έχουν χαρακτηρισθεί ως λατομεία, ώστε να μπορέσουμε να αποκαταστήσουμε τα καίρια πλήγματα που έχουν δεχθεί όλοι οι δρόμοι, κυρίως στην περιοχή του βορείου και του κεντρικού Έβρου.

Ταυτόχρονα, όμως, προέκυψε, στο πλαίσιο της επίκαιρης ερώτησής μας, και πρόβλημα απόληψης υλικών από φυσικές αποθέσεις για την αντιμετώπιση των πληγμάτων που έχουν προκληθεί από τα αλλεπάλληλα πλημμυρικά φαινόμενα που είχαμε φέτος στην παρέβρια περιοχή.

Το πρόβλημα κατά το παρελθόν, κύριε Υπουργέ, λυνόταν με πράξη νομοθετικού περιεχομένου. Αυτή έχει πάψει πλέον να ισχύει. Συνεπώς, έχετε έναν δρόμο. Τι θα κάνετε; Θα τροποποιήσετε και θα συμπληρώσετε το άρθρο 59; Θα προχωρήσετε σε νομοθετικές ρυθμίσεις για την απόληψη υλικών με διαδικασίες fast track, για να το πω έτσι ωμά, που το έχουμε πραγματικά ανάγκη; Αλλιώς, θα έχουμε σοβαρότατα προβλήματα εις ό,τι αφορά τα έργα μας στην περιοχή.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και ένας συνοδός εκπαιδευτικός από το 8ο Δημοτικό Σχολείο της Πετρούπολης.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κύριε Δημοσχάκη, μνημονεύσατε τον λατομικό νόμο. Όπως ξέρετε, πλέον έχουμε ενιαία λατομική νομοθεσία. Υπάρχει ενιαίο σύστημα διατάξεων, έναντι ενός αποσπασματικού συστήματος, που υπήρχε στο παρελθόν. Υπάρχει εξορθολογισμός των διαδικασιών και απλούστευση της αδειοδότησης. Ταυτόχρονα, αναμορφώνεται όλη η διαδικασία καθορισμού λατομικών περιοχών. Όπως αναφέρατε και εσείς, αυτό είναι αρμοδιότητα της περιφέρειας.

Επίσης, δημιουργήσαμε την ειδική ρύθμιση που αφορά την περιφερειακή ενότητα Έβρου, όπως σωστά επισημάνατε, και τις νησιωτικές περιοχές, προκειμένου να μην ισχύει η απόσταση των χιλίων μέτρων για τον καθορισμό νέων λατομικών περιοχών, όσον αφορά την απόσταση από εγκεκριμένα όρια οικισμών και οικιστικών περιοχών.

Για το θέμα που θέσατε, όσον αφορά την καθυστέρηση οριοθέτησης των λατομικών περιοχών στον Έβρο, δεν μπορούμε να κάνουμε τίποτε. Είναι δουλειά της περιφέρειας. Πρέπει να προχωρήσει και να οριοθετήσει αυτές τις περιοχές, όσο χρόνο και να πάρει. Υποθέτω ότι είναι μία δραστηριότητα στην οποία δεν μπορούμε να παρέμβουμε. Πρέπει να προχωρήσουν, για να υπάρχει επάρκεια και σαφείς κανόνες στη λειτουργία.

Αναγνωρίζω ότι υπάρχει ένα πρόβλημα με τον βόρειο και τον νότιο Έβρο. Μου επισημαίνουν, πάντως, ότι προσωρινά υπάρχει και άλλη λατομική περιοχή, η περιοχή της Πυλαίας Έβρου, η οποία καλύπτει, κατά κάποιον τρόπο, ως ενδιάμεση, το κόστος μεταφοράς που επικαλείστε.

Συνεπώς δεν υπάρχουν περιθώρια αυτή τη στιγμή να πάρουμε κάποια επιπρόσθετη νομοθετική πρωτοβουλία, εφόσον έχουν τεθεί με σαφήνεια οι κανόνες.

Σχετικά με το δεύτερο ερώτημά σας, υπάρχουν βραχυπρόθεσμα και μεσοπρόθεσμα μέτρα.

Τα βραχυπρόθεσμα είναι τα εξής. Όπως ξέρετε, για να συμβεί αυτό το οποίο προτείνετε, όσον αφορά την εναπόθεση και τις ζημιές που μπορεί να προκύψουν, η διαδικασία είναι μία και μοναδική. Εκδίδεται πράξη νομοθετικού περιεχομένου, σε περίπτωση που έχουμε ζημιές, οι οποίες προκύπτουν από ακραία καιρικά φαινόμενα. Αν εντάσσεται εκεί, εντάξει. Αν δεν εντάσσεται, νομίζω ότι από εκεί και πέρα δεν μπορούμε να κάνουμε κάτι άλλο.

Υπάρχει, όπως ξέρετε, πράξη νομοθετικού περιεχομένου έως τον Οκτώβριο του 2018. Άρα η Περιφέρεια και η Διεύθυνση Τεχνικού Ελέγχου έχουν τη δυνατότητα να προχωρήσουν στην ολοκλήρωση των απαιτούμενων έργων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Μεσοπρόθεσμα, όμως -και αυτό το υπογραμμίζω- όπως ξέρετε, όλο το σύστημα διαχείρισης των υδάτινων πόρων έχει περάσει σε μια νέα φάση, έχοντας ενσωματώσει τις οδηγίες της Ευρωπαϊκής Ένωσης. Η Ειδική Γραμματεία Υδάτων του ΥΠΕΝ έχει καταρτίσει και θεωρήσει ειδικό σχέδιο διαχείρισης κινδύνων πλημμύρας της λεκάνης απορροής του ποταμού Έβρου. Εκκρεμεί η έγκριση της Εθνικής Επιτροπής Υδάτων γι’ αυτό.

Αυτό νομίζω φτιάχνει το νέο πλαίσιο, μέσα στο οποίο θα υπάρχουν διαχειριστικά σχέδια για το σύνολο των περιοχών της χώρας. Και αυτό είναι, νομίζω, το πλαίσιο μέσα στο οποίο ορθολογικά θα κινηθούμε τα επόμενα χρόνια.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τρεις συνοδοί εκπαιδευτικοί από το 1ο Δημοτικό Σχολείο Βροντάδου Χίου.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, πίστευα ότι, επειδή σας διακρίνει ευθυδικία, θα παίρνατε θέση λύσης σε ό,τι αφορά τα δύο προβλήματά μας. Στον βόρειο Έβρο θα εκτελεστεί το 50% του ειδικού Προγράμματος Δημοσίων Επενδύσεων, αξίας 26 εκατομμυρίων ευρώ.

Εάν μεταφέρουμε τα υλικά από τον νότιο Έβρο -και η Πυλαία είναι στον νότιο Έβρο- θα επιβαρυνθούν αυτά τα έργα κατά 7,2 εκατομμύρια. Δεν υπάρχουν, διότι θα είναι πέραν αυτών που έχουν προβλεφθεί με τις σχετικές μελέτες.

Φυσικά, το σύνολο των έργων αφορά μόνο έργα οδοποιίας. Το οδικό δίκτυο στο πονεμένο τρίγωνο των δεκαεπτά χωριών έχει τα κακά του χάλια. Το οδικό δίκτυο –το περιφερειακό, δηλαδή- από Ορεστιάδα μέχρι Κυπρίνο έχει σοβαρότατα προβλήματα και χωρίς οδική σήμανση, δηλαδή κάθετη και οριζόντια, με κίνδυνο να έχουμε τροχαία ατυχήματα.

Επίσης, στο οδικό δίκτυο Διδυμοτείχου - Λάδη και Διδυμοτείχου - Μεταξάδων, που είναι τα δύο παραποτάμια οδικά δίκτυα του Ερυθροποτάμου, έχουμε σοβαρότατα προβλήματα. Για αυτό και σας λέω ότι δεν μπορούν να γίνουν αυτά τα έργα με καπέλο 30%.

Χθες με επισκέφθηκε ο Δήμαρχος Σουφλίου, ο κ. Ευάγγελος Πουλιλιός, που, ακούγοντας ότι σήμερα έχουμε αυτή την επίκαιρη ερώτηση, μου έδωσε ένα παράδειγμα, στο πλαίσιο του προγράμματος «INTERREG» Ελλάδος και της γειτονικής Βουλγαρίας: Στον ορεινό όγκο είχε ένα έργο από κοινού, έργο οδοποιίας, πλησίον της συνοριακής γραμμής, 1 εκατομμυρίου. Ο εργολήπτης ζήτησε 191.000 ευρώ, προκειμένου να εκτελέσει το έργο. Υποσχέθηκε -με απόφαση του δημοτικού συμβουλίου- ότι θα τα καταβάλουν από άλλη πηγή. Αυτοί οι άνθρωποι κινούνται στα όρια της νομιμότητας, κύριε Πρόεδρε, και αυτοί είναι πολλές φορές γενναίοι, αλλά και πολλές φορές μετεξελίσσονται σε κατηγορουμένους. Αυτό το πρόβλημα είναι «ζωντανό» και το ίδιο πρόβλημα θα έχουμε με όλους τους δημάρχους, με όλους τους δήμους και με την περιφέρεια.

Αντιλαμβάνεστε ότι αυτό που είπατε για τα πλημμυρικά φαινόμενα, πράγματι, με το σχέδιο αντιμετώπισης πλημύρας απορροής της λεκάνης του Έβρου, που είναι η μεγαλύτερη στη Νοτιοανατολική Ευρώπη και τρίτη στην Ευρώπη, προβλέπει οριστική τοποθεσία σε ό,τι αφορά τους δανειοθαλάμους ή, για να χρησιμοποιήσουμε και την επιστημονική ορολογία, λήψης υλικών για την αποκατάσταση και συντήρηση των αναχωμάτων. Δεν μπορούμε να περιμένουμε την πράξη νομοθετικού περιεχομένου. Εμείς είμαστε νοικοκυραίοι και από την πρώτη στιγμή σάς ζητούμε να μας λύσετε τα προβλήματα.

Σε ό,τι αφορά τους δανειοθαλάμους, έχετε υποχρέωση να το πράξετε. Σε ό,τι αφορά τις λατομικές περιοχές, πράγματι θέλουν περιβαλλοντικές μελέτες, θέλουν στρατηγικές μελέτες, θέλουν προθεσμίες. Εσείς, όμως, έχετε την υπογραφή και τη σφραγίδα του κράτους. Εσείς μπορείτε να φέρετε σχετική νομοθετική πρόβλεψη, η οποία να δίνει το περιθώριο της χρήσης αυτών των λατομικών περιοχών, για να μπορέσουμε να εξασφαλίσουμε τα υλικά, διότι άλλη λύση δεν υπάρχει.

Έχουμε και άλλα προβλήματα σε ό,τι αφορά την παράνομη είσοδο αδρανών υλικών από τις γειτονικές χώρες. Δεν περιποιεί τιμή για το ελληνικό κράτος να φτάνει σε αυτό το σημείο.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα ξεκινήσω από το δεύτερο θέμα. Συμφωνούμε ότι η πράξη νομοθετικού περιεχομένου του 2015 ισχύει. Υπάρχει μια διαδικασία παράτασης έως τον Οκτώβρη του 2018. Είναι αρμοδιότητα της Διεύθυνσης Τεχνικού Ελέγχου της Αποκεντρωμένης Διοίκησης Μακεδονίας - Θράκης να ολοκληρώσει αυτό το έργο μέσα στο προβλεπόμενο διάστημα. Άρα θεωρούμε ότι η κεντρική Κυβέρνηση έχει φτιάξει τις προϋποθέσεις, για να απαντηθεί αυτό το ερώτημα.

Έρχομαι τώρα στο θέμα των αδρανών υλικών και του κόστους μεταφοράς.

Δεν μου απαντήσατε, εφόσον υπάρχει ενδιάμεση λατομική περιοχή, η Πυλαία Έβρου, γιατί δεν καλύπτει αυτό το πρόβλημα. Αυτό είναι το πρώτο.

Δεύτερον, η αποτίμηση του κόστους μεταφοράς εντός Έβρου -από τον νότιο στον βόρειο- στο 30%, όπως είπατε, το οποίο θέτει σε κίνδυνο την ολοκλήρωση ενός έργου που χρηματοδοτείται από το Πρόγραμμα Δημοσίων Επενδύσεων, είναι ίσως λίγο υπερβολικό.

Σε κάθε περίπτωση πάντως, το να αρχίσουμε να διαμορφώνουμε εξαιρέσεις από τον νόμο -όπως σας είπα πριν, μέσα στον επόμενο έναν χρόνο θα έχουμε πλήρως οριοθετημένες λατομικές περιοχές- ίσως δεν είναι η κατάλληλη μέθοδος απέναντι σε έναν νόμο, τον οποίο ψηφίσαμε τον Γενάρη και ο οποίος, επιτέλους, όπως συμφώνησαν και οι περισσότερες πτέρυγες της Βουλής, έθεσε ένα νέο πεδίο στα λατομεία, το οποίο διευκολύνει και τη λειτουργία των λατομικών περιοχών και τη χωροθέτηση νέων και την απλοποίηση των διαδικασιών.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, εσείς είστε στο ένα άκρο της Ελλάδος και ο κ. Δημοσχάκης στο άλλο. Επειδή του κάνατε μια ερώτηση, θα του δώσω τον λόγο για ένα λεπτό για να απαντήσει στην ερώτηση.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Εμείς δεν λέμε να καταστρατηγήσετε τον νόμο. Επειδή, όμως, είναι ένα καθολικό αίτημα όλων των παραγόντων, αλλά κυρίως των κατοίκων που στοιχίζονται πίσω από αυτούς, μπορείτε να θέσετε σε λειτουργία όλα αυτά τα λατομεία και να εφοδιάσουν όλες τις εταιρείες που πραγματοποιούν τα έργα και να μην επιβαρυνθεί το ελληνικό κράτος και οι πολίτες μας επιπλέον με έξοδα για συγκεκριμένα έργα. Μπορείτε να βάλετε και προθεσμία με μία προσθήκη, ώστε να «τρέχει» η προθεσμία σε ό,τι αφορά τον καθορισμό των λατομικών περιοχών, χωρίς να παραβιάσουμε τον νόμο.

Νομίζω, κύριε Υπουργέ, ότι οφείλετε να το πράξετε αυτό. Δεν είμαι άδικος. Δεν έφτασα τυχαία στο σημείο αυτό. Βλέπετε πως έχω επιμονή. Σας συνάντησα και σας επέδωσα σχετικό σημείωμα. Είχατε μαζί σας τη νομική σας σύμβουλο και μου είπατε ότι…

**ΠΡΟΕΔΡΕΥΩΝ (Νικήτας Κακλαμάνης):** Κύριε Δημοσχάκη, μην κάνουμε τώρα άλλη διάλεξη. Είπαμε να παραβιάσω τον Κανονισμό, αλλά μέχρι κάποιο σημείο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Επίσης, κατέθεσα γραπτή ερώτηση και τώρα επιμένω με την επίκαιρη. Είμαι σίγουρος ότι, αν το εξετάσετε, θα βρείτε λύση.

Κύριε Πρόεδρε, σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ.

Πιστεύω ότι ως Κρης Βουλευτής θα δει με συμπάθεια…

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Εκεί δεν έχουμε τέτοια προβλήματα.

**ΠΡΟΕΔΡΕΥΩΝ (Νικήτας Κακλαμάνης):** Δεν έχετε. Για αυτό πρέπει, κύριε Υπουργέ, να δείτε με ευρύτητα την άλλη πλευρά της Ελλάδος.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 11.00΄ λύεται η συνεδρίαση για την προσεχή Τρίτη 29 Μαΐου 2018 και ώρα 11.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**